"Għamilt patt ma' għajnejja li fuq xebba ma nixħethomx. U x'inhu s-sehem li qassam Alla mill-għoli? X'wirt ħejja Xaddaj mis-smewwiet? Mhux il-ħsara għall-midneb u l-iżventura għall-ħżiena? Iżda ma jarax Alla l-imġiba tiegħi? Ma jgħoddlix il-passi kollha tiegħi? Qatt imxejt jien bil-gideb? Qatt ħaffift il-pass lejn il-qerq? Ħa jiżinni Alla b'miżien tajjeb, u jagħraf il-ħajja bla tebgħa tiegħi. Jekk ilwejt mit-triq id-dritta, u qalbi strieħet wara t-tħajjir t'għajnejja, jew weħlet xi tebgħa ma' jdejja, ħa niżra' jien u l-frott jieħdu ħaddieħor, u dak li jinbitli jinqala' mill-għeruq. Jekk issaħħret qalbi wara mara oħra, u ssajjajt għaliha wara bieb għajri, ħa titħan marti għal ħaddieħor, u jmilu fuqha rġiel oħrajn. Għax dan hu għamil faħxi, dnub li jiġġudikawh l-imħallfin. Hu nar li jaħraq sat-Telfien, u jeqridli ġidi kollu. Qatt ċħadt il-jedd lill-qaddej tiegħi, jew lill-qaddejja xħin tlewmu miegħi? Le, għax x'kont nagħmel li kellu jqum Alla? X'kont inwieġeb li kien jiġi jistħarriġni? Min għamel lili fil-ġuf, ma għamilx ukoll lilu? Mhux l-istess wieħed sawwarna fi ħdan ommijietna? Qatt ċħadt jien lill-foqra dak li xtaqu? Ħallejt jien għajnejn armla jinfnew? Qatt kiltu waħdi l-bukkun tiegħi? Ma kielx ukoll minnu l-iltim, li minn ċkunitu rabbejt bħal missier, u mexxejtu sa minn ġuf ommu? Jekk rajt xi msejken mifni bl-għera, jew xi fqir li ma kellux għata, u ma berkunix ġenbejh, jew ma ssaħħanx bis-suf tan-nagħaġ tiegħi; jekk erfajt idi kontra l-innoċenti, għax kelli fil-qorti min jaqbeż għalija , ħa tinqala' spallti minn ġo għonqi, u driegħi jinkiser mill-minkeb. Għax kont nibża' mill-kastig ta' Alla, u ma niflaħx għall-kobor ta' sebħu. Qatt għedt lid-deheb: 'Inti t-tama tiegħi,' jew lid-deheb fin: 'Bik mistrieħa rasi'? Fraħt xi darba bil-kotra ta' ġidi, jew bil-qligħ kbir li kisbuli jdejja? Jekk rajt ix-xemx tiddi , u l-qamar tiela' bi ġmielu, tgħawwiet forsi qalbi bis-serqa, u tajthom bewsa b'idi ma' fommi? Mhuwiex delitt li jiġġudikawh l-imħallfin, talli nkun ċħadt 'l Alla li jsaltan fl-għoli? Ħadt xi gost bid-deni tal-għadu tiegħi, inkella fraħt meta laqtitu l-ħsara? Le, anqas ilsieni ma ħallejt jidneb b'xi talba ta' saħta fuq ħajtu. Qatt qalu n-nies ta' dari: 'Mhux li konna nixbgħu mill-mejda tiegħu?' L-ebda frustier ma ħallejt jgħaddi l-lejl barra, dari ftaħtha lill-vjaġġatur. Qatt ħbejt bħal Adam dnubi, jew sarrejt fi ħdani ħtijieti, jew bqajt sieket magħluq ġewwa dari, għalkemm l-għagħa tal-kotra kienet tbeżżagħni, u jkexkixni t-tmaqdir tat-tribù? Mhux li kien jisma' xi ħadd il-kawża tiegħi! Hawn hi l-firma tiegħi! Ħa jweġibni Xaddaj! M'hux li kelli l-att tal-akkuża ta' min xlieni! Fuq spallti kont inġorru, jew ma' rasi ndawru bħal kuruna. Kont ngħoddlu wieħed wieħed il-passi tiegħi, kont nersaq lejh bħal wieħed kbir. Jekk għajjat kontrija r-raba' tiegħi, u bkew flimkien ir-raddi tiegħu, għax kilt bla ħlas mill-frott tiegħu, u dawk li ħadmuh fnejtilhom ruħhom, flok qamħ jinbitli x-xewk, flok xgħir ħaxix ħażin." Tmiem id-diskors ta' Ġob.